**Jukka Markus "Zarkus" Poussa** (12. heinäkuuta 1975 Vihti – 24. tammikuuta 2016 Tukholma, Ruotsi) oli suomalainen muusikko. Hänen pääinstrumenttinsa olivat laulu, rummut ja lyömäsoittimet.

Nuoruus ja henkilökohtainen elämä
---------------------------------

Poussa kiinnostui musiikista jo varhain ja aloitti musiikkiopintonsa kitaratunneilla. Hän opiskeli Sibelius-lukiossa. Poussa opiskeli myös basson- ja kitaransoittoa Oulunkylän Pop & Jazz Konservatoriossa. Hän suoritti parturi-kampaajan ammattitutkinnon pikakurssina ja toimi ammatissa kolme vuotta ennen kuin palasi muusikon uralle tutustuttuaan tarkemmin lyömäsoittimiin. Markus Poussa asui avoliitossa näyttelijä-laulaja Vuokko Hovatan kanssa. Näyttelijä Maarit Poussa on hänen isosiskonsa.

Ura
---

Taiteilijanimensä Poussa sai, kun hänen ystävänsä keksi hänelle DJ-nimeä mainoslehtiseen.

Poussa soitti monissa yhtyeissä, kuten Pekassa ja Sudessa, Giant Robotissa, RinneRadiossa, Hemma Beastissa ja Anna-Mari Kähärän Orkesterissa. Hän oli myös muusikkona *W-tyyli*-televisiosarjassa ja vastasi musiikista Yle Femillä esitetyssä *Nuottien matkassa* -ohjelmassa sekä veti alkuvuodesta 2007 Subtv:llä esitettyä viihdeohjelmasarjaa *Jokainen vieras on laulun arvoinen*, jossa hän sävelsi, sanoitti ja äänitti päivässä kappaleen muusta kuin musiikista tunnettujen henkilöiden kanssa. Lisäksi hän näytteli Q-teatterissa sekä elokuvassa *Saippuaprinssi*.

Poussa käytti paljon huumoria sanoituksissaan ja esiintymisissään. Poussan ensimmäinen sooloalbumi *Love Tracks* julkaistiin vuoden 2005 lopussa. Albumilla hän laulaa sekä suomeksi että englanniksi, soittaa lyömäsoittimia, kitaraa, bassoa ja syntetisaattoria sekä vastaa sävellyksistä, sanoituksista, äänityksestä ja miksauksesta.

Vuonna 2007 Poussa oli mukana *Ganes*-elokuvan soundtrackissa, jossa hän esitti muutaman kappaleen Remu Aaltosen kanssa. Vuonna 2013 ilmestyi Poussan toinen sooloalbumi *Positiivinen krapula,* jonka lauluntekijänä Poussa toimi ja jossa hän laulaa kokonaan suomeksi.

Poussa soitti myös Jukka Pojan yhtyeessä Kuules Crew.

Kuolema
-------

Poussa kuoli 24. tammikuuta 2016 saatuaan sairauskohtauksen Viking Linen *M/S Gabriellalla*, jossa hän oli ollut edellisenä iltana Kuules Crew'n keikalla. Hyttikäytävältä elottomana löydetty Poussa saatiin elvytettyä laivassa, mutta hän kuoli matkalla sairaalaan.

Poussan muistokonsertti järjestettiin Helsingin Tavastialla 29. maaliskuuta 2016. Konsertissa esiintyivät muun muassa Ismo Alanko, Anssi Kela, Jukka Poika, Stig, Freeman, King Bong, Hemma Beast, Giant Robot, Anna-Mari Kähärä Orchestra ja Zarkus Poussa Orchestra.

Soolotuotanto
-------------

### Albumit

* *Love Tracks* (2005)
* *Positiivinen krapula* (2013)

### Singlet

* Honey (2005)
* Nousimme pintaan (2013)

Lähteet
-------

1. ↑  Ilkka Mattila: Ultra Bran jälkeen Vuokko Hovatta menetti ensin lapsen ja sitten miehensä: "On lohdullista tietää, että aika kauheistakin asioista voi selvitä"  15.4.2017. hs.fi. Viitattu 15.4.2017.
2. ↑  Kuolinilmoitus. *Helsingin Sanomat* 3.2.2016, s. B 11.
3. ↑  Samu Lehtonen: Muusikko Zarkus Poussa on kuollut  26.1.2016. is.fi. Viitattu 15.4.2017.
4. 1 2 3  Matti Niemi: Zarkus Poussa tekee päivästä laulun arvoisen  2007. Ruotuväki.  Arkistoitu 27.9.2007. Viitattu 21. toukokuuta 2007.
5. 1 2 3  Tarja Koljonen: Ei mikään takarivin rumpali  5. maaliskuuta 2007. Etelä-Suomen Sanomat.  Arkistoitu 29.9.2007. Viitattu 21. heinäkuuta 2007.
6. ↑  Kerttula, Suvi: Zarkus Poussa aina liekeissä *The Internet Archive*.  1.8.2005. A-lehdet.  Arkistoitu 16.6.2008. Viitattu 13.5.2012.
7. ↑  Tiesitkö? Tämä Salatut elämät -näyttelijä on edesmenneen Zarkus Poussan sisko – raskas menetys 2 vuotta sitten: "Ainoa ja rakas veljeni" *7 Päivää*.  1.9.2018. Viitattu 4.9.2018.
8. ↑  Jokainen vieras on laulun arvoinen Subtv.  Arkistoitu 27.9.2007. Viitattu 21. heinäkuuta 2007.
9. 1 2  Silja Hakulinen: Zarkus – Rytmin sulttaani Skenet.  Arkistoitu 27.9.2007. Viitattu 21. heinäkuuta 2007.
10. ↑  Fono.fi – Äänitetietokanta Yle.
11. ↑  Seppänen, Mika: Lähiomaiset julkaisivat virallisen tiedotteen Zarkus Poussan kuolemasta *Ilta-Sanomat*.  26.1.2016. Viitattu 26.1.2016.
12. ↑  Zarkus Poussa menehtyi sairauskohtaukseen laivakeikalla  26.1.2016. Stara.fi. Viitattu 26.1.2016.
13. ↑  Tammikuussa menehtyneelle Zarkus Poussalle muistokonsertti – lava täyttyy suomalaistähdistä

Aiheesta muualla
----------------

* Zarkus Poussa Internet Movie Databasessa. (englanniksi)
* Zarkus Poussa Last.fm:ssä (englanniksi)
* Zarkus Poussan muistokirjoitus Helsingin Sanomissa (Arkistoitu – Internet Archive)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Suomi (KANTO)

 |
|  |
| Taiteenala | 
* MusicBrainz

 |
|  |
| Henkilöt | 
* Ritva
* Elonet

 |
|  |
| Muut | 
* Europeana

 |

 |